Man dood ná inwoners sy huis glo brand | Netwerk24
Deur André Damons 21 Oktober 2019 16:04
Die polisie van Selosesha in Thaba Nchu buite Bloemfontein ondersoek sake van moord en brandstigting nadat ’n man in sy huis doodgebrand het.
Gemeenskapslede het na bewering die man se huis in Motlatla Trust Vrydag omstreeks 23:20 aan die brand gesteek.
Volgens brig. Motantsi Makhele, provinsiale polisiewoordvoerder, kon die man se vrou en kind uit die huis vlug, maar het hy doodgebrand.
Ons veroordeel boendoegeweld.
Polisiebeamptes het ’n ooggetuie op die toneel gekry wat gesê het dat iemand in die huis doodgebrand het.
Volgens Makhele het die gesin geslaap toe die inwoners die huis aan die brand gesteek het.
“Ons veroordeel boendoegeweld, want dit ondermyn die polisie se pogings om die oortreders aan te keer en hulle te laat verhoor,” sê Makhele.
Volgens hom was daar bewerings van veediefstal en het die gemeenskap twee ander mense aangerand voordat hulle na die oorledene se huis is en dit aan die brand gesteek het.
Klagte van moord, brandstigting en opsetlike saakbeskadiging word ondersoek. Niemand is nog in hegtenis geneem nie.
Meer oor: Thaba Nchu | Bloemfontein | Brand | Huis | Dood | Huisbrand
2 dood in boendoegeweld in Polokwane